b'\n_START_ARTICLE_\n\xc5\xbdidovska steza\n_START_SECTION_\nZgodovina\n_START_PARAGRAPH_\nDo leta 1515 je bila steza v sredi\xc5\xa1\xc4\x8du ljubljanskega geta, po katerem je bila tudi pozneje poimenovana._NEWLINE_Janez Vajkard Valvasor poro\xc4\x8da, da je bila v njegovem \xc4\x8dasu steza poimenovana kot Reverentz-G\xc3\xa4sslein (dobesedno Uli\xc4\x8dica spo\xc5\xa1tovanja), pri \xc4\x8demer pa ne poro\xc4\x8da o slovenskem imenu. \xc5\xa0ele v za\xc4\x8detku 19. stoletja (leta 1802) pa se je pojavilo ime \xc5\xbdidovska steza/Judensteig. Drugo slovensko ime za to ulico je bil tudi Judovski hod._NEWLINE_Iz zapisov je znano, da je v Ljubljani vsaj dve stoletju obstajala sinagoga oz. molilnica, a ne obstajajo dovolj podrobni podatki, kje to\xc4\x8dno se je nahajala in katere vse dejavnosti so potekale v njej. Po ljudskem izro\xc4\x8dilu naj bi se sinagoga nahajala v hi\xc5\xa1i na dana\xc5\xa1nji \xc5\xbdidovski stezi \xc5\xa1t. 4.\n_START_SECTION_\nUrbanizem\n_START_PARAGRAPH_\nSteza poteka v smeri zahod-vzhod, pravokotno na Ljubljanico. Na zahodu je steza omejena s kri\xc5\xbei\xc5\xa1\xc4\x8dem z Peternelovo in Gosposko ulico ter na vzhodu s Hribarjevim nabre\xc5\xbejem. Stezo seka \xc5\xbdidovska ulica._NEWLINE_Do konca 18. stoletja so se ob stezi in ulici nahajale tri pritli\xc4\x8dne in pet enonadstropnih hi\xc5\xa1, ki so jih nato vse (razen ene) nadzidali v dvo- ali tronadstropne hi\xc5\xa1e.'